
2018KO  MAIATZAREN 28KO IRIZPENA, ADMINISTRAZIO KONTRATU TXIKIEI DAGOZKIEN GASTUAK BAIMENTZEKO ETA XEDATZEKO ADMINISTRAZIO PROZEDURA ONARTZEKO FORU DEKRETUAREN PROIEKTUARI BURUZKOA

I
IRIZPEN ESKAERA
Administrazio kontratu txikiei dagozkien gastuak baimentzeko eta xedatzeko administrazio prozedura onartzen duen foru dekretuaren proiektua igorri zuen Finantza eta Aurrekontu zuzendariak, Aholku Batzorde honek nahitaezko irizpena eman dezan.

Irizpen eskaerarekin batera honako dokumentazio hau ere igorri zen:

-
Administrazio kontratu txikiei dagozkien gastuak baimentzeko eta xedatzeko administrazio prozedura onartzen duen Foru Dekretuaren aurreproiektua.

-
184/2018 Foru Agindua, martxoaren 19koa, Foru Dekretuaren proiektua prestatzeko prozedura abiarazten duena.
-
208/2018 Foru Agindua, martxoaren 27koa, Foru Dekretuaren proiektuko araudi testua aldez aurretik onartzen duena.
-
Araudi eraginaren aldez aurreko ebaluazio txostena.
-
Genero eraginaren aldez aurreko ebaluazio txostena.
Ondoren, genero eraginaren aldez aurreko ebaluazio txostenari dagokionez Berdintasun Zerbitzuak egindako oharrak gaineratu dira.
II.
OHAR JURIDIKOAK
II.1. Irizpena emateko Aholku Batzordearen eskumena.
40/1999 Foru Dekretuak, Diputatuen Kontseiluarenak, martxoaren 30ekoak, 3. artikuluan ezarri zituen Arabako Foru Administrazioaren Aholku Batzordearen eskumenak, besteak beste honako hauen irizpenak ematea:

“Erregelamendu xedapenen proiektuak, lurralde historikoaren eskumen esklusiboko gaiak arautzen dituzten foru arauak gauzatuz edo Autonomia Erkidegoko legeak gauzatuz emandakoak, haien erregelamendu garapena lurralde historikoari dagokionean”.
Foru dekretuaren proiektua arautzeak Arabako Lurralde Historikoari esklusibotasunez dagokion eskumeneko gai bati eragiten dio, Autonomia Estatutuaren arabera, 37.3 artikuluan dakarrenez, lurraldeetako foru erakundeek “nolanahi ere, bakarreko eskumena izango du bakoitzak bere lurralde barruan honako gaiotan: (…) b) Beren aurrekontuak prestatu eta onartzea.”
Bestalde, 27/1983 Legearen 7.a.4 artikuluak, azaroaren 25ekoak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen: “a) Kondaira Lurraldeetako Foru Erakundeek, bakoitzaren berarizko lege jaurpideen arauera erabiliko duten bakarreango agintepidea izango dute honako gai hauetan: … 4.- Bere Diruegitamuak eta Kontuak gertatzea eta ontzat ematea…”
Aipatutako eskumen banaketa oinarritzat hartuta, Arabako Batzar Nagusiek 53/92 Foru Araua onartu zuten, Arabako Lurralde Historikoaren aurrekontu eta ekonomia araubideari dagokiona; bertan, zioen azalpenean adierazi da arauaren helburua “…Arabako Lurralde Historikoaren Aurrekontu Araubidea irauteko bokazioz arautzea..." zela. Hala, 75. artikuluak gastuen aurrekontua gauzatzeko eragiketak arautu zituen (gastua baimentzea eta xedatzea, ordainketa egitea eta agintzea eta betebeharra aitortzea).
Beste alde batetik, dagoeneko aipatutako Autonomia Estatutuaren 10.2.2 artikuluak Euskal Autonomia Erkidegoaren eskumen esklusibo gisa honako hau ezarri zuen: …“Bere autogobernu erakundeen antolaketa, araubidea eta jarduera, Estatutu honetako arauen esparruan.” Horren haritik, testu bereko 37.3 artikuluak bakarreko eskumen gisa jaso ditu, bakoitzak bere lurralde barruan, honako hauek: … “a) Beren erakunde propioen antolaketa, araubidea eta jarduera”.
Bidenabar, (aipatutako) 27/1983 Legearen 8.1 artikuluak honako hau ezarri zuen: “Kondaira Lurraldeen bakarreango agintepide izan daitezen gaietan, honako aginte hauek dagozkie Kondaira Lurraldeei:
a)
Araupidetza, Foru Erakundeek emandako araupideak beste edozeinekiko lehentasunez erabiliz. 
b)
Araudigintza.
Horregatik guztiagatik, ondorioztatu da proposatutako araudi erregulazioa, Lurralde Historikoaren eskumen esklusiboari dagozkion gaiei buruzkoa denez, hau da, aurrekontu araubide eta erakundeen funtzionamendu eta antolaketari buruzkoa, Arabako Foru Administrazioaren Aholku Batzordearen irizpena behar du.

II.2  Erakunde eskumena eta araudi gaikuntza 
(Aipatutako) 53/92 FAko azken xedapenetako lehenak Foru Aldundiko Diputatuen Kontseiluari (gaur egun Foru Gobernu Kontseilua) esleitu zion “Foru Arau hau garatu eta gauzatzeko xedapen zehatzak” emateko ahalmena.  
Proiektua onartzeko erakunde eskumena Diputatuen Kontseiluari dagokio (gaur egun Foru Gobernu Kontseilua), 52/1992 Foru Arauko 7.2 artikuluan aurreikusitakoarekin bat etorriz, abenduaren 18koa, Arabako Foru Aldundiaren antolamendu, funtzionamendu eta araubide juridikoarena; horrek aipatutako erakundeari esleitu zion Foru Arauak garatzeko araudiak onartzeko gaitasuna. 
Proposamena izapidetzeari dagokionez, erakunde eskudunak egin du, hain zuzen ere, Arabako Foru Aldundiko Ogasun, Finantza eta Aurrekontu Sailak, 53/92 FAko 111. artikuluko bigarren paragrafoan esandakoaren haritik. 
Proposatutako xedapenaren maila erregelamendu xedapena da, Foru Gobernu Kontseiluaren foru dekretu modura, 52/1992 FAko 97. artikuluan ezarritakoarekin bat etorriz. Administrazio kontratazio txikiei dagozkien gastuak baimendu eta xedatzeko prozedura bera arautzeko 1996. urtean erabilitako xedapen maila bera da; dekretu hau onartu ondoren aipatutako hori indargabetu egingo da.
II.3  Proiektua prestatzeko prozedura
Foru Gobernu Kontseiluaren maiatzaren 23ko 29/2017 Foru Dekretuak onarpena eman zien xedapen orokorrak egiteko prozedurari, arau eraginari eta genero eraginari buruzko txostenak egiteko gidei eta araugintza teknikari buruzko jarraibideei (62. ALHAO, 2017ko ekainaren 2koa).

Hala, proiektua prestatzean aipatutako 29/2017 Foru Dekretuan ezarritako printzipioak zaindu dira (3. art.), aztertutako dekretuaren proiektuarekin batera igorritako 2018ko apirilaren 11ko txostenetik ondorioztatzen denez.
Proiektua ez da jaso Foru Gobernu Kontseiluaren abenduaren 29ko 815/2017 Erabakiaren bitartez onartutako 2018ko Urteko Araugintza Planean. Hala ere, 29/2017 FDko 4. artikuluko 2. idatz zatian ezarritakoarekin bat etorriz, aztertutako xedapena prestatzeko prozedura abiarazteko ebazpenean (184/2018 Foru Agindua, martxoaren 19koa) gaia arautzeko beharra aipatu da, 9/2017 Legea onartzearen ondorioz, azaroaren 8koa, sektore publikoko kontratuei buruzkoa; lege hori 2018ko martxoaren 9an sartu zen indarrean. Arautzeko premia ondoren zabalago argudiatu da onartu beharreko dekretuaren hitzaurrean.
Proiektuak ez ditu jarraitu aldez aurreko kontsulta publikoaren eta jendaurrean jartzeko entzunaldi izapideak, aurrekontu edukia duen arau bat delako, antolaketa izaeraduna, eta horretaz salbuetsita dago 29/2017 FDko 10. eta 13. artikuluarekin bat etorriz.
Halaber, 29/2017 FDko 14. artikuluak eskatutako txostenak eman dira, hau da, araudi eraginaren txostena, aipatutako artikuluko 3. idatz zatian adierazitako edukiarekin, eta generoaren araberako eraginaren aldez aurreko ebaluazio txostena. Bidenabar, Arabako Foru Aldundiko Berdintasun Zerbitzuak horri dagokionez egindako oharrak plazaratu ditu, artikulu horren 4. idatz zatiak ezarri bezala. Ohar horietan ezarri da aztertutako txostenean 29/2017 Dekretuko II. Eranskinean eta AFAren “Araudian genero eragina ebaluatzeko gida” lanean proposatutako eskema jarraitu dela. Bestalde, ez da beharrezkoa 2. idatz zatian ezarritako memoria egitea, ez baita beharrezkoa izan jendaurreko informazio eta entzunaldi izapideak egitea.
Horrenbestez, proiektua egitean 29/2017 FDn ezarritako prozedura jarraitu da.
III.
PROIEKTUAREN EDUKIAREN ANALISIA
Aztertutako foru dekretua onartzeko proposamenaren arrazoia da 9/2017 Legea, martxoaren 9koa, sektore publikoko kontratuena, indarrean sartu ondoren, administrazio kontratu txikiei dagozkien gastuak baimendu eta xedatzeko administrazio prozeduran indarrean dagoen araudia, Arabako Foru Aldundian, martxoaren 12ko 33/1996 Foru Dekretuan jasotakoa, desfasatuta geratu zela; horrenbestez, beharrezkotzat jo zen bai indarrean zegoen araudia eguneratzea, bai prozedurari elementuak ematea kontratazio publikoko arloko lege aurreikuspenak modu zuzenean betetzeko. Horixe da orain aztertutako foru dekretuaren helburua.
Foru Dekretuak “kontratu txikiak” deitutakoen prozedura araudia ezarri du, eta azaroaren 8ko 9/2017 Legearen 118. artikuluak, sektore publikoko kontratuenak, kontzeptua ezarri du; araudi horrek kontratuen kopuruaren araberako aldea ezarri badu ere (5.000 euro baino gutxiago edo gehiago), nolanahi ere, aipatutako 9/2017 Legean kontratu horietarako ezarritako gehienezko mugak errespetatu egin dira.
Hala, 9/2017 Legeak obra kontratuetarako honako dokumentu hauek eskatu zituen: i) kontratua beharrezkoa dela dioen kontratazio erakundearen txostena ii) gastua onartzea iii) faktura, eta iv) obren aurrekontua eta v) proiektua (arau zehatzek hala eskatzen dutenean).
Zerbitzu eta hornidura kontratuetarako soilik aurreko zerrendako i), ii) eta iii) puntuetan aipatutako dokumentuak aurkeztu behar dira. 
Legez ezarritako betekizun horiek Foru Dekretuan ere eskatu dira, honela:
i)
Kontratuaren ardura daukan administrazio erakundearen memoria, kontratua behar dela argudiatuz.
ii)
Gastua onartzea, ebazpen orokorraren (5.000 eurotik beherako gastuak) edo banakako ebazpenaren arabera (5.000 eurotik gorako gastuak).
iii)
Faktura
iv)
Obren aurrekontua
v)
Proiektua, arau zehatzek hala eskatzen dutenean.
Aurrekoaz gain, Arabako Lurralde Historikoak bertako erakundeen antolaketa, araubide eta funtzionamenduari dagokien eskumena duenez, dekretuan beste zenbait betekizun ezarri dira kontratazio txikiei dagozkien gastu horiek baimendu eta xedatzeko administrazio prozeduraren barruan. Honakoak dira:
-
5.000 euro baino gutxiagoko ebazpen orokorretan gutxieneko edukia ezarri da; honetan datza: kasuan kasuko kreditu atxikipena egiteko lotura maila, atxikipen horren kopurua eta egotz daitezkeen gastuen kontzeptu eta izaera adieraztea. 

-
5000 eurotik gorako ebazpen zehatzetan gutxieneko edukia ezarri da; honako hauek jasotzean datza: kreditu xedapen eta baimena egiteko aurrekontu kreditua, kasuan kasuko kontabilitate dokumentuaren zorpetuaren erreferentzia, baimenaren kopurua eta kredituaren xedapena, eta baimendu den gastuari dagokion kontratuaren xedea.
-
Memorian, horrez gain, gutxienez bi eskaintza jasotzea ere eskatu da, kontratua egiteko gaitasuna daukaten enpresek helarazitakoak, edo eskaintza horiek eskatu izana egiaztatzea.
-
Bidenabar, kontratua egiten dela gainbegiratzeko arduradun teknikoak sinatutako harrera akta bat ere ageri da. 5.000 eurotik beherako gastuen ebazpen orokorren kasuan, harrera akta horren ordez fakturaren oniritzia aipatu da.
-
Obra kontratuen kasuan, horien aurrekontu bat ere eskatu da.
-
Bidenabar, kreditu atxikipenean gerakina egotea egiaztatzea eskatu da, faktura ordaintzea proposatu duen erakundearen txosten baten bidez edo gastua egin aurretik sinatutako kontabilitate dokumentu baten bitartez.
Betekizun horiek guztiak ezarri dira Arabako Lurralde Historikoak bertako erakundeak antolatu eta funtzionamendua arautzeko duen ahalmenaren bitartez eta, horrenbestez, Arabako Foru Aldundiak duena, erakunde eskudunaren bitartez.
33/1996 Foru Dekretua ere indargabetu egin da, Diputatuen Kontseiluarena, martxoaren 12koa, gai hori arautzen zuena; Foru Dekretu honek ordeztuko du. 
Azkenik, dekretuan ageri da onartu eta hurrengo egunean sartuko dela indarrean. Hemen azaldu behar da Administrazio Publikoen Administrazio Prozedura Erkidearen Legearen 131. artikuluan, 29/2017 FDko 19. artikuluan zein 52/92 FAko 99. artikuluan eskatu dela horrelako xedapenak indarrean sartu eta ondorio juridikoak izateko kasuan kasuko argitalpen ofizialean argitaratu behar direla, kasu honetan ALHAOn. Hala ere, “vacatio legis” edo argitaratu ondoren indarrean sartzeko epea foru dekretuan bertan ezar daiteke, KZko 2. artikuluan eta 52/92 FAko 99. artikuluan ezarritakoarekin bat etorriz.
IV.
AZKEN OHARRAK ARAUDI TEKNIKAREN ALDERDIAK
2. artikuluan proposatu da kontratazio erakundearen txostena eskatzea gaineratu behar dela, kontratua beharrezkoa dela argudiatuz, Sektore publikoko kontratuen azaroaren 8ko 9/2017 Legearen 118. artikuluak eskatu bezala.
Beste alde batetik, proiektua urriaren 1eko 39/2015 Legearen 129.1 artikuluan aurreikusitakora egokitzea proposatzen da, administrazio publikoen administrazio prozedura erkidearena (“Legegintza ekimena eta erregelamenduak egiteko ahala baliatzean, administrazio publikoek printzipio hauen arabera jokatu behar dute: premia, efikazia, proportzionaltasuna, segurtasun juridikoa, gardentasuna eta efizientzia. Zioen azalpenean edo atarikoan –lege-aurreproiektua den edo erregelamendu-proiektua– behar bezala justifikatu beharko da printzipio horiei lotzen zaiela”).
Bidenabar, “administrazio prozedura” terminoa kentzea proposatzen da, 39/2015 Legearen betekizunei lotuta baitago, eta soilik “prozedura” jartzea.
V.
ONDORIOAK
Lehenengoa.- Aholku Batzordearen irizpena nahitaezkoa da, foru dekretuaren proiektuaren xedea lurralde historikoaren eskumen esklusiboa den gai bat erregelamenduz arautzean datza eta.
Bigarrena. Aztertutako foru dekretuaren proiektua, administrazio kontratu txikiei dagozkien gastuak baimendu eta xedatzeko administrazio prozedura onartu zuena, bat dator ordenamendu juridikoarekin, baina eraginkortasun juridikoa izateko ALHAOn argitaratu behar da. 

